送崑山丞謝子潚解官還朝
作者：馬先覺
朝代：宋

paragraphs: 結交無慮三十年，道同志合難其全。
傾蓋相歡豈無有，當面論心背不然。
晚知趨向動違俗，閉門避客魚淵潛。
屬聞貳令非常好，才德遠過崔藍田。
有懷欲吐難忍脚，試剝雲霧看青天。
穆如清風濯煩慍，皎若明月墮我前。
論文未易探涯涘，講政壹以民爲先。
老夫論說衆所廢，公獨採拾無棄捐。
承顔請益恨不數，契合乃過金石堅。
我方怙焉以爲命，忍聞歌吹張離筵。
西郊日煖玉生煙，羨公此行若登仙。
何當化龍逐雲氣，四方上下相周旋。
含情握手不忍別，敢效昔人裨一言。
聖王當宁方急賢，願公袖疏朝甘泉。
爲言民瘼殊未痊，徑須下詔寬緡錢。